TULKOJUMS

NOLĪGUMS,

ar kuru pagarina Pamatnolīgumu par sadarbību ceturtās paaudzes kodolenerģijas sistēmu starptautiskāS pētniecības un izstrādes jomā

Kanādas valdība, Eiropas Atomenerģijas kopiena, Ķīnas Tautas Republikas valdība, Francijas Republikas valdība, Japānas valdība, Korejas Republikas valdība, Krievijas Federācijas valdība, Dienvidāfrikas Republikas valdība, Šveices Konfederācijas valdība, Amerikas Savienoto Valstu valdība, kuras katra ir puse Pamatnolīgumā par sadarbību ceturtās paaudzes kodolenerģijas sistēmu starptautiskās pētniecības un izstrādes jomā, kas noslēgts Vašingtonā 2005. gada 28. februārī (turpmāk “Pamatnolīgums”), kopā turpmāk sauktas par “Pusēm”,

ŅEMOT VĒRĀ vēlmi turpināt veiksmīgo un savstarpēji izdevīgo sadarbību, kas līdz šim noritējusi saskaņā ar Pamatnolīgumu;

ŅEMOT VĒRĀ ceturtās paaudzes kodolenerģijas sistēmu tehnoloģiju ceļveža atjauninājumu (2014. gada janvāris);

ATSAUCOTIES UZ Pamatnolīguma XV pantu, kurā noteikts, ka ikvienu sadarbību, kas sākta saskaņā ar Pamtnolīgumu un nav pabeigta līdz Pamatnolīguma termiņa beigām vai izbeigšanai, var turpināt līdz tās pabeigšanai saskaņā ar Pamatnolīguma noteikumiem; un

RĪKOJOTIES saskaņā ar Pamatnolīguma XII panta 3. punktu,

vienojas par turpmāko.

I pants

Pamatnolīguma pagarinājums

Saskaņā ar Pamatnolīguma XII panta 5. punktu Pamatnolīgumu pagarina par desmit (10) gadiem līdz 2025. gada 28. februārim.

II pants

Parakstīšana un stāšanās spēkā

1. Šis nolīgums attiecībā uz Pusēm, kuras ir piekritušas uzņemties saistības, stājas spēkā datumā, kurā savu piekrišanu uzņemties saistības ir paudušas trīs Puses.

2. Puses savu piekrišanu uzņemties saistības pauž vai nu ar parakstu, kas nav jāapstiprina, vai ar parakstu, kas jāapstiprina, un kam seko apstiprināšanas raksta deponēšana pie Depozitāra.

3. Attiecībā uz Pusi, kura piekrišanu uzņemties saistības ir paudusi pēc šā nolīguma stāšanās spēkā, šis nolīgums stājas spēkā datumā, kurā tā pauž piekrišanu ar parakstu, kas nav jāapstiprina, vai datumā, kurā apstiprināšanas raksts deponēts pie Depozitāra.

4. Puses, ievērojot Pamatnolīguma XV pantu, plāno turpināt saskaņā ar Pamatnolīguma noteikumiem uzsākto, bet līdz 2015. gada 28. februārim nepabeigto sadarbību ar Pamatnolīguma Pusēm, attiecībā uz kurām šis nolīgums nav stājies spēkā līdz 2015. gada 28. februārim.

III pants

Depozitārs

Šā nolīguma oriģināleksemplārs tiek deponēts pie Ekonomiskās sadarbības un attīstības organizācijas ģenerālsekretāra.

TO APLIECINOT, attiecīgi pilnvarotās personas ir parakstījušas šo nolīgumu.

SAGATAVOTS vienā eksemplārā angļu un franču valodā, un abi teksti ir vienlīdz autentiski.

KANĀDAS VALDĪBAS VĀRDĀ – Mrs Michelle d'AURAY Canadian Ambassador and Permanent Representative to the OECD Datums: 2016. gada 21. oktobris

EIROPAS ATOMENERĢIJAS KOPIENAS VĀRDĀ – Mr Tibor NAVRACSICS EU Commissioner Datums: 2016. gada 10. novembris

ĶĪNAS TAUTAS REPUBLIKAS VALDĪBAS VĀRDĀ – Mr Jun ZHAI Ambassador Extraordinary and Plenipotentiary of the People's Republic of China to France Datums: 2016. gada 23. jūnijs

FRANCIJAS REPUBLIKAS VALDĪBAS VĀRDĀ – Mr Danie VERWAERDE Administrateur général du Commissariat à l'énergie atomique et aux énergies alternatives Datums: 2015. gada 26. februāris

JAPĀNAS VALDĪBAS VĀRDĀ — Mr Kazuo KODAMA Ambassador Extraordinary and Plenipotentiary Permanent Delegation of Japan to the OECD Datums: 2015. gada 26. februāris

KOREJAS REPUBLIKAS VALDĪBAS VĀRDĀ – Mr Si-hyung LEE Ambassador Extraordinary and Plenipotentiary to the Korean Permanent Delegation to the OECD Datums: 2015. gada 26. februāris

KRIEVIJAS FEDERĀCIJAS VALDĪBAS VĀRDĀ – Mr Sergey Vladilenovich KIRIENKO Chief Executive Officer of the State Atomic Energy Corporation “Rosatom” Datums: 2015. gada 29. jūnijs

DIENVIDĀFRIKAS REPUBLIKAS VALDĪBAS VĀRDĀ – Ms Tina JOEMAT-PETTERSSON Minister of Energy of the Republic of South Africa Datums: 2015. gada 15. septembris

ŠVEICES KONFEDERĀCIJAS VALDĪBAS VĀRDĀ – Mr Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Datums: 2015. gada 27. augusts